علی شمخانی

علی شمخانی (29 ستمبر1955ء – 28 فروری 2026ء)، جنھیں علی شمع‌ خانی بھی کہا جاتا ہے، ایرانی فوجی اور سیاست دان تھے۔ وہ 22 مئی 2023ء سے مجمع تشخیص مصلحت نظام کے رکن اور رہبرِ معظم علی خامنہ ای کے سیاسی مشیر کے طور پر خدمات انجام دے رہے تھے۔ اس سے قبل وہ سنہ 1392ھ ش تا 1402ھ ش (2013ء تا 2023ء) تک اعلیٰ قومی سلامتی کونسل کے چوتھے سیکریٹری اور رہبرِ معظم کے نمائندے کی حیثیت سے بھی کام کر چکے تھے۔
جون 2025ء میں اسرائیل کی جانب سے ایران پر کیے گئے حملوں کے دوران میں علی شمخانی کو ان کے گھر پر ایک حملے میں نشانہ بنایا گیا۔ اطلاعات کے مطابق وہ شدید زخمی ہوئے ہیں اور ان کی حالت تشویشناک بتائی جاتی ہے۔ اس سے قبل دعوی کیا جا رہا تھا کہ وہ موقع پر ہی ہلاک ہو گئے لیکن ایرانی میڈیا نے ان کے زندہ ہونے کی تصدیق کی۔ 28 فروری 2026ء کو وہ ایران پر اسرائیل و امریکا کے مشترکہ حملے میں ہلاک ہو گئے۔

 ابتدائی زندگی اور تعلیم 
علی شمخانی سنہ 1955ء (1334ھ ش) میں ایران کے شہر اہواز میں پیدا ہوئے۔ وہ ایرانی عرب برادری سے تعلق رکھتے ہیں۔ شمخانی نے سنہ 1970ء کی دہائی میں حکومتِ شاہ ایران کے خلاف خفیہ سیاسی سرگرمیوں کا آغاز کیا جس کی پاداش میں انھیں ساواک (پہلوی حکومت کی خفیہ پولیس) نے گرفتار کر کے قید کر دیا۔ دورانِ قید ان کی ملاقات محسن رضائی اور غلام علی راشد جیسے افراد سے ہوئی جو بعد میں گروہ  کی بنیاد کا سبب بنی۔
شمخانی نے جامعہ جندی شاپور سے زرعی انجینئرنگ میں بیچلر اور اسی ادارے سے انتظامی امور میں ماسٹر ڈگری حاصل کی۔ بعد ازاں انھوں نے جامعہ عالی دفاع ملی (یونیورسٹی آف نیشنل ڈیفنس) سے عسکری حکمت عملی (اسٹریٹجک اسٹڈیز) میں ڈاکٹریٹ کی سند بھی حاصل کی۔ وہ فوجی کمان اور اسٹاف کالج (دافوس) کے بھی فارغ التحصیل ہیں۔

 قتل کی کوشش اور موت 
13 جون 2025ء کو ایران اسرائیل جنگ کے ابتدائی مراحل کے دوران، اسرائیلی دفاعی افواج نے مبینہ طور پر علی شمخانی سمیت سینئر ایرانی اہلکاروں کو نشانہ بناتے ہوئے ایک فضائی حملہ کیا۔ کچھ ابتدائی ایرانی میڈیا اطلاعات میں دعویٰ کیا گیا تھا کہ شمخانی حملے میں مارے گئے تھے لیکن 20 جون 2025ء کو ایرانی میڈیا نے تصدیق کی کہ شمخانی حملے میں بچ گئے تھے اور شدید زخمی ہونے کے بعد ان کی حالت مستحکم تھی۔ شمخانی کو بعد میں چھڑی کے ساتھ ایرانی فوجی کمانڈروں اور جوہری سائنسدانوں کے اعزاز میں ایک جنازے کی تقریب میں شرکت کرتے ہوئے دیکھا گیا۔

28 فروری 2026ء کو اسرائیل کی دفاعی افواج نے اعلان کیا کہ انھوں نے شمخانی اور چھ دیگر ایرانی فوجی رہنماؤں کو تہران پر فضائی حملے میں ہلاک کر دیا ہے۔ ایرانی حکومت نے اگلے دن ان کی موت کی تصدیق کی۔

 حوالہ جات 

زمرہ:اہواز کی شخصیات
زمرہ:ایران کے وزرائے دفاع
زمرہ:1955ء کی پیدائشیں
زمرہ:ایرانی شیعہ
زمرہ:اکیسویں صدی کی ایرانی شخصیات
زمرہ:بیسویں صدی کی ایرانی شخصیات
زمرہ:ایرانی سیاست دان
زمرہ:ایرانی شخصیات
زمرہ:تہران میں وفات پانے والی شخصیات
زمرہ:2026ء کی وفیات
زمرہ:وفیات بسبب اسرائیلی فضائی حملے
زمرہ:امریکا میں ایرانی تارکین وطن
زمرہ:امریکی محکمہ خزانہ کی پابندیوں کے تابع ایرانی شخصیات